
Az ungvári Kálvária temetőben található magyar sírhelyek demográfiai vizsgálata

Ungvárról is, mint sok más településről, számos munka született, mely a város történelmével, természetföldrajzi sajátosságaival, népességével vagy épp a jóléti viszonyaival foglalkozott, de ilyen típusú kutatással, mely a temető demográfiai vizsgálatával foglalkozik még nem találkoztunk.
Munkánk előzménye, hogy az elmúlt években elvégeztük a Kálvária temetőben található magyar sírok vizsgálatát, aminek következtében képet kaptunk a magyar vonatkozású sírhelyek fontosabb jellemzőiről. Ennek következtében jellemeztük az ungvári Kálvária temető demográfiai helyzetét, hogy átfogó képet kaphassunk arról, hogy kik vannak eltemetve a temetőben. A munka során feltártuk a temetőben nyugvó leggyakrabban előforduló kereszt és vezetékneveket, valamint bizonyos szempontból adatmentő szerepet is tulajdonítunk neki, ugyanis néhány évtized múlva számos sír, egész múltjával, teljesen eltűnhet.
A kutatáshoz adatgyűjtési módszert alkalmaztunk, saját kutatást végeztünk, melyeket feldolgozva Excel programban készített diagramok, valamint táblázatok segítségével szemléltetjük majd a kapott eredményeket.
Az adattárunkba összesen 2232 fejfa teljes vagy részleges adata került be. Elsősorban a nevek gyakoriságának előfordulását vizsgáltuk. A vizsgálat folytatódott az elhunytak nemek szerinti megoszlásának elemzésével. Az adatok szerint az ungvári temetőkertben nyugvók között a nők aránya magasabb, mint a férfiaké. Az életkor szerinti megoszlás vizsgálata során 3843 adattal dolgoztunk. Megállapítható, hogy a legtöbb elhunyt az 60-80 év közötti korosztályba tartozott, és öt éves korcsoportonkénti bontásban a temetőkertben nyugvók többsége az életének 75-79 évében hunyt el. Az örök nyugalomra helyezettek átlagos életkora 66,25 év volt. Megfigyeltük, hogy a férfiak és a nők átlagos élettartama különbözik, a nőké magasabb (69 év) a férfiakéhoz (63,26 év) képest. A tíz évenkénti halálozási adatok alapján megállapítottuk, hogy az 1864-1869-es évekből maradt meg a legkevesebb sír (3), míg a legtöbb magyar vonatkozású sírhely az 1970-1980-as években keletkezett (823 eset). Végül megvizsgáltuk a sírkövek alapanyag szerinti megoszlását is, és megállapítottuk, hogy a legtöbb emléket állító sírkő kőből és betonból (1398 eset) készült.



